סימון ביילס

ביוגרפיה

ביילס נולדה בקולומבוס שבאוהיו. אביה קלווין קלמונס סבל מהתמכרויות שונות ולא היה בקשר עם ביילס מאז לידתה. אמה הביולוגית שאנון, התמודדה עם התמכרות לאלכוהול ולסמים, נעצרה והורשעה מספר פעמים בעברות שונות והתקשתה בגידול שמונת ילדי המשפחה. בגיל שלוש עברה ביילס עם שלושה מאחיה ליוסטון שבטקסס שם גדלה בבית סבה וסבתה מצד אמה, רון ונלי ביילס, ב-2003 אימצו אותה ואת אחת מאחיותיה באופן רשמי. היא החלה להתאמן בהתעמלות מכשירים ב-2003, לאחר שהמאמנת איימי בורמן במועדון ספורט מקומי ביוסטון זיהתה אותה מחקה מתעמלות אחרות והמליצה לצרפה לאימונים. מאז שימשה בורמן כמאמנת של ביילס. ב-2011 החליטה לוותר על לימודים בתיכון ולהתרכז באימוני ההתעמלות.
במרץ 2013 השתתפה לראשונה בתחרות של התאחדות ההתעמלות הבינלאומית כשהתחרתה באמריקן קאפ. באוקטובר אותה שנה השתתפה באליפות העולם בהתעמלות שנערכה באנטוורפן שבבלגיה. היא זכתה במדליית זהב בתחרות הקרב רב ובתחרות תרגיל הקרקע. בסוס קפיצות סיימה שנייה לאחר בת ארצה מקליה מרוני, בתרגיל הקורה סיימה שלישית לאחר אליה מוסטפינה וקיילה רוס ובמקבילים מדורגים סיימה רביעית. היא הייתה המתעמלת האפרו-אמריקנית הראשונה שזכתה במדליית זהב אישית באליפות העולם. בעקבות זכייתה בתחרות הייתה מושא להערה גזענית מצד המתחרה האיטלקית קרלוטה פרליטו שאמרה בראיון שבפעם הבאה היא ובת ארצה יצבעו את עורן לשחור על מנת שיוכלו גם הן לזכות.
באליפות העולם ב-2014 זכתה פעם נוספת במדליית זהב בקרב רב ובתרגיל קרקע והוסיפה לכך מדליית זהב בתרגיל הקורה ומדליית זהב קבוצתית עם נבחרת ארצות הברית. בסוס הקפיצות סיימה שנייה לאחר הונג הן-ג'ונג' הצפון קוריאנית. היא לא העפילה לגמר בתחרות המקבילים המדורגים. היא הייתה המתעמלת הראשונה מאז לודמילה טורישצ'בה ב-1974, שזכתה בארבע מדליות זהב באותה אליפות עולם.
ב-2015 זכתה בפעם השלישית ברציפות באליפות ארצות הברית בקרב רב, כמו כן זכתה במקום הראשון בתרגילי הקפיצות והקורה ובמקום השני בתרגיל הקרקע. באליפות העולם בהתעמלות שנערכה בגלאזגו שבסקוטלנד זכתה פעם נוספת בארבע מדליות זהב. היא זכתה בפעם השלישית ברציפות בקרב רב, ובמדליות זהב בתרגילי הקורה, קרקע ותחרות הקבוצתית. בנוסף זכתה במדליית ארד בקפיצות.
ב-2016 זכתה בפעם הרביעית ברציפות באליפות ארצות הברית בקרב רב וכן זכתה בשלוש מדליות זהב בתרגיל הקורה, קפיצות וקרקע.

אלופה אולימפית

באולימפיאדת ריו דה ז'ניירו (2016) זכתה ביילס בארבע מדליות זהב, מהן שלוש אישיות ובמדליית ארד אחת והייתה בכך למתעמלת האמריקאית המצליחה ביותר בכל הזמנים.
בתחרות הקבוצתית זכתה במדלית זהב ביחד עם לורי הרננדז, גבי דאגלס, אלי רייזמן, מדיסון קושיאן, בתוצאה של 184.897 נקודות, לפני רוסיה (176.688 נקודות) וסין (176.003 נקודות). היא היחידה מבין המתעמלות האמריקאיות שהתחרתה בכל ארבעת המכשירים, קפיצות (15.933 נקודות), מקבילים מדורגים (14.800 נקודות), קורה (15.300 נקודות) וקרקע (15.800 נקודות),
בקרב-רב אישי זכתה בתוצאה של 62.198 נקודות, לפני אלי רייזמן (60.098 נקודות) ואליה מוסטפינה מרוסיה (58.665 נקודות). בתחרות הקפיצות זכתה במדליית זהב נוספת בתוצאה של 15.966 נקודות, לפני מריה פאסקה (15.253), וג'וליה שטיינגרובר (15.266) ובתחרות הקרקע זכתה במדליית זהב רביעית בתוצאה של 15.966 נקודות. במכשיר הקורה זכתה במדליית ארד בתוצאה של 14.733 נקודות לאחר סאנה ווברס ההולנדית (15.466 נקודות) ובת ארצה לורי הרננדז (15.333 נקודות).
לאחר המשחקים האולימפיים יצאה להפסקה בת שנה, במהלכה השתתפה בתוכנית "רוקדים עם כוכבים" וסיימה במקום הרביעי. ב-2017 זכתה בפרס ESPY לספורטאית השנה. בנובמבר 2017 שבה להתאמן, הפעם תחת מאמן חדש, לורן לנדי.
ב-2018 חשפה כי אף היא הייתה מקורבנות ההתעללות המינית של רופא נבחרת ההתעמלות האמריקאית לארי נאסר. על כך זכתה יחד עם חברותיה בפרס ארתור אש למעשי אומץ וגבורה בתחום הספורט.
ביילס חזרה לנבחרת הלאומית באופן רשמי במרץ 2018, כאשר בתחרות הראשונה בה השתתפה, אליפות ארצות הברית הקלאסית, זכתה במדליית הזהב בקרב-רב בתוצאה כוללת של 58.700. בנוסף זכתה בזהב במכשיר הקרקע, בתרגיל הקורה וקיבלה את הציון הגבוה ביותר בקפיצה בודדת במכשיר הקפיצות. באליפות הלאומית של ארצות הברית שהתקיימה באוגוסט, זכתה ביילס במקום הראשון בכל אחד מהמכשירים, לראשונה בתולדות האליפות ובמקום הראשון בתחרות הקרב-רב כשהיא מקדימה את המקום השני, מורגן הורד, ב-6.55 נקודות.
בערב פתיחת אליפות העולם שנערכה בדוחא בנובמבר 2018 סבלה ביילס מכאב בטן וקיבלה טיפול בבית חולים בעקבות אבן שהתגלתה באחת מכליותיה. באליפות עצמה היא הובילה את נבחרת ארצות הברית לזכייה במדליית זהב קבוצתית, היא זכתה בפעם הרביעית בתחרות הקרב רב, ובמדליות זהב גם בתרגילי הקפיצות והקרקע. כמו כן זכתה במדליית כסף במקבילים מדורגים ובמדליית ארד בתרגיל הקורה.
ביולי 2019 התחרתה ביילס באליפות ארצות הברית הקלאסית, בה זכתה במדליית הזהב בקרב-רב בהפרש של 2.1 נקודות מהמקום השני בו זכתה המתעמלת ריילי מקוסקר. בנוסף זכתה במדליית זהב במכשיר הקרקע, מדליית ארד במכשיר הקורה והגיעה למקום חמישי במקבילים מדורגים.
באוגוסט 2019 זכתה בפעם השישית באליפות ארצות הברית בקרב רב, כמו כן זכתה במדליות זהב בתרגילי סוס הקפיצות, הקורה (עם תרגיל בו הייתה הראשונה לבצע דאבל-דאבל: ירידה מהקורה בשתי סלטות ובשני ברגים יחד), קרקע (עם תרגיל בו הייתה לאישה הראשונה שביצעה קפיצה משולשת כפולה, סלטה עם בורג אחד, וסלטה שנייה עם שני ברגים) ובמדליית ארד במקבילים המדורגים.
באליפות העולם ב-2019 זכתה בחמש מדליות זהב: בתחרות הקבוצתית עם נבחרת ארצות הברית, בקרב-רב אישי, בתרגיל הקפיצות, בתרגיל הקורה ובתרגיל הקרקע.